b'\n_START_ARTICLE_\nKulhia MK 2\n_START_SECTION_\nHistoria\n_START_PARAGRAPH_\nMikko Kulhia l\xc3\xa4hti kehitt\xc3\xa4m\xc3\xa4\xc3\xa4n MK 2 -konetta edellisen MK 1b:n vaurioiduttua korjauskelvottomaan kuntoon kev\xc3\xa4ttalvella 1930. Uuden koneen piirustukset valmistuivat talven aikana, ja kone rakennettiin hyvin nopealla ty\xc3\xb6tahdilla koulujen p\xc3\xa4\xc3\xa4tytty\xc3\xa4 alkukes\xc3\xa4st\xc3\xa4 1930._NEWLINE_MK 2 valmistui kolmessa kuukaudessa, mutta joutui odottamaan ensilentoa aina vuoden 1931 alulle, sill\xc3\xa4 Kulhia joutui palaamaan koulun penkille syksyll\xc3\xa4 1930. Koelentoja harkittiin teht\xc3\xa4v\xc3\xa4ksi Parolasta, mutta ensilentoa l\xc3\xa4hdettiin lopulta yritt\xc3\xa4m\xc3\xa4\xc3\xa4n vasta tammikuussa 1931 j\xc3\xa4rvien j\xc3\xa4\xc3\xa4dytty\xc3\xa4. Valmistelut veiv\xc3\xa4t aikaa, ja koneella p\xc3\xa4\xc3\xa4stiin lopulta ilmaan illan jo h\xc3\xa4m\xc3\xa4rtyess\xc3\xa4. MK 2 oli edelt\xc3\xa4jiins\xc3\xa4 n\xc3\xa4hden huomattavasti nopeampi ja nousukykyisempi. Ensilento p\xc3\xa4\xc3\xa4ttyi laskutelineen murtumiseen oikean siiven osuttua j\xc3\xa4\xc3\xa4h\xc3\xa4n laskussa._NEWLINE_Vaurioita ei ehditty korjaamaan en\xc3\xa4\xc3\xa4 joululoman puitteissa, ja kone j\xc3\xa4i j\xc3\xa4lleen odottamaan. Seuraavana kes\xc3\xa4n\xc3\xa4 veljekset rakensivat koneeseen vaneriset kellukkeet, joiden tilavuus oli 350 litraa ja massa 17 kilogrammaa per kelluke. Anzani-moottori sai my\xc3\xb6s uudet m\xc3\xa4nn\xc3\xa4t, jotka olivat tosin aiempia raskaammat ja pudottivat n\xc3\xa4in ollen moottorin huippukierroksia. Pudotuksen seurauksena MK 2:lla p\xc3\xa4\xc3\xa4stiin tekem\xc3\xa4\xc3\xa4n ainoastaan rullauskokeita._NEWLINE_Mikko Kulhia p\xc3\xa4\xc3\xa4si opiskelemaan Teknilliseen korkeakouluun, ja seuraavat vuodet kuluivat tiiviisti harjoittelut\xc3\xb6iden parissa. V\xc3\xa4liin sattui my\xc3\xb6s toinen maailmansota.\n_START_SECTION_\nUudelleenk\xc3\xa4ytt\xc3\xb6\xc3\xb6notto 1950-luvulla\n_START_PARAGRAPH_\nVuosikymmenten tauko ei kuitenkaan vienyt Kulhian kiinnostusta ilmailuun. H\xc3\xa4n suoritti kev\xc3\xa4\xc3\xa4seen 1951 menness\xc3\xa4 yksityislent\xc3\xa4j\xc3\xa4n lupakirjan ja alkoi samoihin aikoihin suunnitella MK 2 -koneen kunnostamista ja k\xc3\xa4ytt\xc3\xb6\xc3\xb6nottoa._NEWLINE_Hattulaan varastoitu kone tuotiin vuonna 1951 kuorma-autolla Malmille, miss\xc3\xa4 lentokonemekaanikot Vilho Jokinen ja Toivo Hallanranta korjasivat sen iltat\xc3\xb6in\xc3\xa4\xc3\xa4n. Koneen ohjausvaijerit, polttoaines\xc3\xa4ili\xc3\xb6 ja ohjaajan istuin uusittiin, mink\xc3\xa4 lis\xc3\xa4ksi moottori sai perusteellisen huollon ja koko kone uuden maalipinnan. Koneen lujuuslaskelmat toimitettiin ilmailuviranomaiselle, ja kunnostettu kone koekuormitettiin viranomaisen m\xc3\xa4\xc3\xa4r\xc3\xa4yksest\xc3\xa4 Malmin lentoasemalla. Viranomainen antoi koneen rakenteelle hyv\xc3\xa4ksynn\xc3\xa4n ja MK 2 sai rekisteritunnuksen OH-MOK._NEWLINE_Kulhia teki MK 2:lla nelj\xc3\xa4 onnistunutta lentoa 16. joulukuuta 1951. Ilo j\xc3\xa4i kuitenkin lyhyeksi, sill\xc3\xa4 koneen vanha Anzani-moottori hajosi kesken lennon kuusi p\xc3\xa4iv\xc3\xa4\xc3\xa4 my\xc3\xb6hemmin. Kulhia joutui tekem\xc3\xa4\xc3\xa4n pakkolaskun, mik\xc3\xa4 vaurioitti koneen korjauskelvottomaan kuntoon. Sittemmin kone oli romuna varastossa Hattulassa, mutta sen lopullinen kohtalo on tuntematon.\n_START_SECTION_\nRakenne\n_START_PARAGRAPH_\nMK 2:n siipi oli aiempia ohuempi ja pinta-alaltaan pienempi, mink\xc3\xa4 lis\xc3\xa4ksi siin\xc3\xa4 k\xc3\xa4ytettiin yhdysvaltalaista NACA M4 \xe2\x80\x93siipiprofiilia. Siiven rakenne oli pinnoitettu kankaalla johtoreunan vanerista torsiolevy\xc3\xa4 lukuun ottamatta. Koneen rungossa k\xc3\xa4ytettiin my\xc3\xb6s ajalle edistyksellist\xc3\xa4 kuorirakennetta. Rungon sivuilla k\xc3\xa4ytettiin kahden millimetrin vanerilla, p\xc3\xa4\xc3\xa4lli- ja alapintojen ollessa millimetrin paksuista vaneria. Pinnoite kiinnittyi nelj\xc3\xa4\xc3\xa4n pitkitt\xc3\xa4issuuntaiseen rimaan. Rungon sis\xc3\xa4ll\xc3\xa4 ei ollut mink\xc3\xa4\xc3\xa4nlaisia vinotukia, vaan rakenteen kantavan osan muodosti p\xc3\xa4\xc3\xa4asiassa vanerinen ulkokuori.'